b'\n_START_ARTICLE_\nHalf-Life\n_START_SECTION_\nEscenari\n_START_PARAGRAPH_\nLa majoria del joc transcorre en una \xc3\xa0rea des\xc3\xa8rtica de New Mexico a Black Mesa Research Facilty, unes instal\xc2\xb7lacions fict\xc3\xadcies on s\'investiguen fen\xc3\xb2mens relacionats amb la f\xc3\xadsica, m\xc3\xa9s concretament amb la teleportaci\xc3\xb3. Nosaltres controlem al Dr. Gordon Freeman, un f\xc3\xadsic te\xc3\xb2ric recentment graduat al MIT que ha sobreviscut a un experiment que ha sortit terriblement malament, quan una "cascada de resson\xc3\xa0ncies" (un fenomen fictici) obre portals dimensionals, devastant les instal\xc2\xb7lacions. Llavors, uns alien\xc3\xadgenes d\xe2\x80\x99una altra dimensi\xc3\xb3 anomenada Xen entren a les instal\xc2\xb7lacions a trav\xc3\xa9s d\xe2\x80\x99aquestes escletxes dimensionals (un esdeveniment conegut amb el nom d\xe2\x80\x99"incident de Black Mesa")._NEWLINE_A mesura que Freeman intenta obrir-se pas entre les instal\xc2\xb7lacions derru\xc3\xafdes, aviat descobrir\xc3\xa0 que est\xc3\xa0 atrapat entre dos b\xc3\xa0ndols: els alien\xc3\xadgenes hostils i Hazardos Environment Combat Unit, una unitat especial del Cos de Marines dels Estats Units enviada per eliminar a qualsevol supervivent del personal de Black Mesa i silenciar el desastre. Durant tot el joc, ens observar\xc3\xa0 una misteriosa figura anomenada G-Man, que sembla ser una agent del govern interessat en Gordon._NEWLINE_Freeman comptar\xc3\xa0 amb l\'ajuda dels cient\xc3\xadfics i els gu\xc3\xa0rdies de seguretat supervivents per arribar fins al misteri\xc3\xb3s "Complex Lambda" de Black Mesa (representat amb la lletra "\xce\xbb" de l\'alfabet grec) on un grup de supervivents el teleporten a un planeta anomenat Xen perqu\xc3\xa8 mati a Nihilanth, la criatura que mant\xc3\xa9 els portals dimensionals oberts.\n_START_SECTION_\nArgument\n_START_PARAGRAPH_\nEl joc comen\xc3\xa7a amb Gordon Freeman viatjant en tren com si fos un dia qualsevol, durant el trajecte podem observar les instal\xc2\xb7lacions, el personal i altres coses interessants, com per exemple un home que ens observa des d\'un altre tren. Quan acabem el trajecte, un gu\xc3\xa0rdia de seguretat ens obre la porta i ens condueix fins a l\'entrada. Quan som all\xc3\xa0, en Gordon s\'assabenta que els sistemes inform\xc3\xa0tics estan fallant i que s\'ha de posar el vestit de protecci\xc3\xb3 HEV (Hazardous Environment) abans d\'anar a la cambra de proves on un cient\xc3\xadfic l\'assistir\xc3\xa0 en un experiment. En Freeman arriba al laboratori de materials an\xc3\xb2mals on ha d\'emp\xc3\xa8nyer un "esp\xc3\xa8cimen" fins a un esc\xc3\xa0ner per analitzar-lo. Despr\xc3\xa9s d\'aix\xc3\xb2, involunt\xc3\xa0riament produeix una cat\xc3\xa0strofe en l\'espaitemps anomenada "cascada de resson\xc3\xa0ncies", obrint un portal entre la Terra i un estrany m\xc3\xb3n anomenat Xen._NEWLINE_A partir d\'aqu\xc3\xad Gordon avan\xc3\xa7a entre les ru\xc3\xafnes del laboratori de materials an\xc3\xb2mals, ensopegant amb les restes, plenes dels cossos del personal de Black Mesa. Despr\xc3\xa9s de descobrir que existeixen supervivents, en Freeman s\'assabenta que l\'\xc3\xbanica forma de comunicar-se amb l\'exterior \xc3\xa9s a fora, per tant decideix arribar a la superf\xc3\xadcie per demanar ajuda, intentant sobreviure dels aliens hostils que no paren de teleportar-se des de Xen. Els supervivents, incloent l\'Eli Vance, al principi afirmen que un equip de rescat arribar\xc3\xa0 en breu, despr\xc3\xa9s descobreixen que el Hazardous Environment Combat Unit, que est\xc3\xa0 prenent el control de Black Mesa, est\xc3\xa0 matant alhora els aliens i els empleats de Black Mesa. Gordon combat els soldats abans d\'arribar finalment a la superf\xc3\xadcie de Black Mesa, on s\'assabenta que l\'Equip Lambda potser t\xc3\xa9 la manera de solucionar el problema de la cascada de resson\xc3\xa0ncies. Llavors, Gordon ha d\'arribar al Complex Lambda a l\'altra banda de les instal\xc2\xb7lacions per assistir-los._NEWLINE_Aleshores, el jugador haur\xc3\xa0 de fer front a diverses tasques, com ara una criatura Tentacle gegant, anar per totes les instal\xc2\xb7lacions amb un sistema de ferrocarril per arribar fins a un coet amb un sat\xc3\xa8l\xc2\xb7lit que ha de ser llan\xc3\xa7at per anul\xc2\xb7lar la cascada de resson\xc3\xa0ncies, i combatre un grup de misteriosos Black Ops, abans de ser capturat pels marines i tirat en una compactadora d\'escombraries. A Half-life: Blue Shift, el protagonista, Barney Calhoun, veia en Gordon com era segrestat pels marines. Gordon s\'escapa sense ser esclafat i continua el seu cam\xc3\xad cap a una vella i secreta part de les instal\xc2\xb7lacions on descobreix una extensa col\xc2\xb7lecci\xc3\xb3 d\'esp\xc3\xa8cimens recol\xc2\xb7lectats de Xen abans de la cascada de resson\xc3\xa0ncies._NEWLINE_Gordon torna a arribar a la superf\xc3\xadcie, la qual s\'ha convertit en un camp de batalla. Els Vortigaunts, juntament amb els Alien Grunts i un monstre gegant anomenat Gargantua han comen\xc3\xa7at a lluitar amb els Marines, que estan a punt de perdre. Avisen els refor\xc3\xa7os, per\xc3\xb2 no s\xc3\xb3n suficients com per canviar la situaci\xc3\xb3. Finalment, Freeman arriba relativament sa i estalvi un altre cop, dins les instal\xc2\xb7lacions, sota terra._NEWLINE_Els Marines comencen a evacuar i comencen els atacs aeris. En un punt, el jugador, ha d\'utilitzar equipament militar per convocar un atac aeri per tornar a entrar a la base. En Gordon recorre els canals d\'aigua subterranis per evitar ex\xc3\xa8rcits de soldats aliens. Finalment, Gordon arriba al Complex Lambda, on descobreix que \xc3\xa9s el lloc on uns quants cient\xc3\xadfics estan desenvolupant la tecnologia de teleportaci\xc3\xb3, que els permetr\xc3\xa0 viatjar a Xen. Gordon va fins a un grup de persones supervivents, i descobreix que el sat\xc3\xa8l\xc2\xb7lit que ha llan\xc3\xa7at ha fallat a l\'hora d\'anul\xc2\xb7lar els efectes de la cascada de resson\xc3\xa0ncies a causa del fet que un poder immens vingut de l\'altra banda est\xc3\xa0 a punt de sorgir. En Gordon ha d\'exterminar aquest poder per prevenir que els aliens de Xen destrueixin definitivament Black Mesa. Els cient\xc3\xadfics activen el teletransportador i Gordon \xc3\xa9s enviat a Xen._NEWLINE_A l\'estrany m\xc3\xb3n fronterer, Gordon es troba moltes de les esp\xc3\xa8cies alien\xc3\xadgenes que havia vist a Black Mesa. El jugador comen\xc3\xa7a en un dels combats contra un enemic final, Gonarch, un headcrab gegant amb una bossa on guarden les cries. Despr\xc3\xa9s de lluitar contra un munt d\'aliens, Gordon arriba en una f\xc3\xa0brica \xc3\xa0lien gegant, on els treballadors s\xc3\xb3n els Alien Grunt. Llavors lluita contra unes estranyes criatures anomenades Alien Controller; troba un portal i hi entra._NEWLINE_En una immensa cova, Gordon finalment pot enfrontar-se amb Nihilanth, la criatura que estava conservant l\'escletxa dimensional i el derrota. Quan la criatura mor,\xc2\xa0 explota en una ona expansiva verda gegant que deixa a Gordon inconscient. Despr\xc3\xa9s, quan es desperta, Gordon no pot moure\'s i es troba cara a cara amb G-man. Ambd\xc3\xb3s s\xc3\xb3n transportats a diversos llocs de Xen, mentre G-Man elogia les accions de Gordon al m\xc3\xb3n fronterer. G-Man li explica que els seus "empleats", creuen que Gordon t\xc3\xa9 un potencial limitat i que l\'han autoritzat per oferir-li feina. La teleportaci\xc3\xb3 final porta al jugador fins al tren del principi del joc, el qual est\xc3\xa0 volant per l\'espai. Si el jugador refusa l\'oferiment, G-Man el teleporta davant d\'un nombre considerable d\'aliens enemics, dient "B\xc3\xa9, sembla que no treballarem junts. Sense manies, senyor Freeman." I la pantalla s\'ennegreix. Si el jugador l\'accepta, entrant al portal, es troba a ell mateix flotant en el no-res i sent la veu de G-Man per \xc3\xbaltima vegada: "S\xc3\xa0via decisi\xc3\xb3, senyor Freeman, ens veurem m\xc3\xa9s endavant".\n_START_SECTION_\nJugabilitat\n_START_PARAGRAPH_\nHalf-Life, un videojoc d\'acci\xc3\xb3 en primera persona, requereix que el jugador dugui a terme tasques de combat i resolgui puzles per avan\xc3\xa7ar durant el joc. Half-Life utilitza seq\xc3\xbc\xc3\xa8ncies preparades, les quals van des de petits fets, com un \xc3\xa0lien tirant una porta a terra, fins a punts de l\'argument m\xc3\xa9s importants. Mentre que molts videojocs d\'acci\xc3\xb3 en primera persona contemporanis utilitzen escenes cinem\xc3\xa0tiques per detallar l\'argument, la hist\xc3\xb2ria de Half-Life avan\xc3\xa7a totalment mitjan\xc3\xa7ant les escenes preparades. A part d\'aix\xc3\xb2, el jugador mai no perd l\'habilitat de controlar en Gordon, que mai no parla i no \xc3\xa9s vist durant el joc, el jugador "veu" a trav\xc3\xa9s dels seus ulls durant tot el joc. Half-Life no t\xc3\xa9 "nivells"; est\xc3\xa0 dividit amb cap\xc3\xadtols dels quals apareix el t\xc3\xadtol a la pantalla. El progr\xc3\xa9s al llarg del joc \xc3\xa9s continu, nom\xc3\xa9s est\xc3\xa0 intervingut per petits talls per carregar._NEWLINE_El joc inclou regularment puzles o situacions en les quals el jugador ha de trobar la sortida d\'un lloc o la soluci\xc3\xb3 per superar una dificultat, com ara navegar per un laberint de cintes transportadores. Molts puzles impliquen haver d\'utilitzar l\'ambient per matar un enemic. Ocasionalment, molts monstres defineixen el cap\xc3\xadtol, i el jugador ha d\'utilitzar el terreny per derrotar-los. M\xc3\xa9s endavant, el jugador rep un "m\xc3\xb2dul de salt llarg" per al seu vestit HEV, el qual permet al jugador incrementar la dist\xc3\xa0ncia i la velocitat dels salts. Aix\xc3\xb2 \xc3\xa9s utilitzat en els puzles de salts estil plataforma en el tros final del joc._NEWLINE_Gaireb\xc3\xa9 sempre el jugador lluita sol al llarg del joc, per\xc3\xb2 en alguna ocasi\xc3\xb3 l\'ajuden Personatges no Jugadors, espec\xc3\xadficament gu\xc3\xa0rdies de seguretat i cient\xc3\xadfics que lluiten al costat del jugador, l\'ajuden a arribar a noves \xc3\xa0rees i revelen informaci\xc3\xb3 referida a l\'argument._NEWLINE_Es pot trobar un gran nombre d\'enemics al llarg del joc incloent formes de vida alien\xc3\xadgenes com headcrabs, bullsquids, zombies headcrabs i Vortigaunts. El jugador tamb\xc3\xa9 s\'enfronta amb enemics humans, els marines de HECU i els assassins black ops._NEWLINE_Half-Life t\xc3\xa9 un gran nombre d\'armes que el jugador pot utilitzar. La m\xc3\xa9s ic\xc3\xb2nica \xc3\xa9s la palanca que pot ser utilitzada com a arma blanca i tamb\xc3\xa9 s\'utilitza per apartar obstacles o trencar objectes com caixes, portes o reixes de ventilaci\xc3\xb3. El joc tamb\xc3\xa9 inclou armes convencionals com la pistola Glock 17 (amb el pack HD activat, t\xc3\xa9 l\xe2\x80\x99aparen\xc3\xa7a d\xe2\x80\x99una Beretta), l\'escopeta SPAS-12, el subfusell MP5 amb llan\xc3\xa7agranades, un m\xc3\xa0gnum .357, un llan\xc3\xa7am\xc3\xadssils, aix\xc3\xad com armes m\xc3\xa9s inusuals, des d\'una ballesta fins a armes provinents de Xen i armes dissenyades gen\xc3\xa8ticament, com un fusell org\xc3\xa0nic que recupera la munici\xc3\xb3 i uns par\xc3\xa0sits carn\xc3\xadvors anomenats "Snarks". Hi ha dues armes experimentals, el can\xc3\xb3 tau (tamb\xc3\xa9 anomenada pistola Gauss) i el Fusell Gluon, que han estat fabricades per cient\xc3\xadfics de les instal\xc2\xb7lacions i el jugador les adquireix a la part final del joc.\n_START_SECTION_\nDesenvolupament\n_START_PARAGRAPH_\nHalf-Life va ser el primer producte de Valve Software, un desenvolupador de Kirkland, Washington, la qual va ser fundada el 1996 pels antics empleats de Microsoft, Mike Harrington i Gabe Newell. Ells volien desenvolupar un joc d\'acci\xc3\xb3 amb un argument de terror en 3D i llicenciava el motor Quake des de id Software. Valve finalment va modificar molt el motor, sobretot afegint animaci\xc3\xb3 esquel\xc3\xa8tica i suport per Direct3D. Al principi, la companyia va tenir problemes per trobar un editor, molts consideraven el seu projecte "massa ambici\xc3\xb3s" per un estudi encap\xc3\xa7alat per nouvinguts a la ind\xc3\xbastria dels videojocs. Tot i aix\xc3\xad, Sierra On-Line havia estat molt interessat a fer un joc d\'acci\xc3\xb3 en 3D, especialment un basat en el motor Quake, per tant va signar el contracte per un joc._NEWLINE_El t\xc3\xadtol original per Half-Life va ser Quiver,despr\xc3\xa9s Arrowhead, una base militar de la novel\xc2\xb7la de Stephen King The Mist, la qual va servir com a primera inspiraci\xc3\xb3 per al joc. Gabe Newell va explicar que van escollir el nom de Half-Life perqu\xc3\xa8 era evocador del tema, no era un t\xc3\xb2pic, i tenia un corresponent s\xc3\xadmbol visual, la lletra grega \xce\xbb (lambda). Segons un dels dissenyadors del joc, Harry Teasley, Doom tenia una gran influ\xc3\xa8ncia en l\'equip que treballava en Half-Life. Aleshores, segons Teasley, volien que Half-Life "t\'espant\xc3\xa9s com ho va fer Doom"._NEWLINE_La primer aparici\xc3\xb3 p\xc3\xbablica de Half-Life va ser a principis del 1997, va ser un \xc3\xa8xit a l\'E\xc2\xb3 aquell any, on van demostrar el sistema d\'animaci\xc3\xb3 i la intel\xc2\xb7lig\xc3\xa8ncia artificial. Valve Software va contractar l\'autor de ci\xc3\xa8ncia-ficci\xc3\xb3 Marc Laidlaw l\'agost de 1997 per treballar en els personatges del joc i disseny de nivells. Half-Life, en principi havia de publicar-se a finals del 1997, per competir amb Quake II, per\xc3\xb2 va ser ajornat quan Valve va decidir que el joc necessitava una revisi\xc3\xb3 important. _NEWLINE_En un Making Of... del 2003 publicat a la revista Edge, Newell parla sobre la dificultat que va tenir l\'equip amb el disseny de nivells. A l\'E\xc2\xb3 de 1998 li van concedir el Game Critic Awards al "Millor joc de PC" i al "Millor joc d\'acci\xc3\xb3". La data de publicaci\xc3\xb3 va ser ajornada moltes vegades fins que finalment fou publicat el novembre de 1998.\n_START_SECTION_\nNom\n_START_PARAGRAPH_\nEls t\xc3\xadtols de Half-Life i les seves expansions v\xc3\xa9nen de termes cient\xc3\xadfics. Half-Life mateix \xc3\xa9s una refer\xc3\xa8ncia a la semivida d\xe2\x80\x99una quantitat (un material radioactiu, per exemple), el per\xc3\xadode que aquesta quantitat necessita per descompondre\'s en la meitat de la seva massa inicial. La lletra grega lambda, que es pot trobar f\xc3\xa0cilment a la capsa del joc i a alguns punts de l\xe2\x80\x99argument, representa la disminuci\xc3\xb3 exponencial, aix\xc3\xad com el complex Lambda, que apareix al joc. Opposing Force, encara que pot deure el seu t\xc3\xadtol al fet que el jugador assumeix el paper d\xe2\x80\x99un dels enemics al joc original, tamb\xc3\xa9 \xc3\xa9s una refer\xc3\xa8ncia a la tercera llei del moviment de Newton, mentre que Blue Shift es refereix al corriment al blau de la freq\xc3\xbc\xc3\xa8ncia de radiaci\xc3\xb3 causada per l\xe2\x80\x99efecte Doppler o la relativitat especial, en una refer\xc3\xa8ncia paral\xc2\xb7lela semblant al torn de feina que agafa el personatge principal (tal com explica el manual que inclou la versi\xc3\xb3 f\xc3\xadsica del joc). A Half-Life: Decay, el t\xc3\xadtol torna a fer refer\xc3\xa8ncia a l\xe2\x80\x99equaci\xc3\xb3 de semivida on el s\xc3\xadmbol lambda \xc3\xa9s la constant de desintegraci\xc3\xb3. Tamb\xc3\xa9 s\xe2\x80\x99ha dit que es va triar el s\xc3\xadmbol lambda perqu\xc3\xa8 d\xe2\x80\x99alguna manera recorda una imatge molt simple d\xe2\x80\x99alg\xc3\xba que aguanta una palanca, que \xc3\xa9s la primera arma que Gordon Freeman aconsegueix i tamb\xc3\xa9 \xc3\xa9s l\xe2\x80\x99arma per la qual la s\xc3\xa8rie de Half-Life \xc3\xa9s famosa.\n_START_SECTION_\nPlataformes\n_START_PARAGRAPH_\nHalf-Life va ser publicat per PlayStation 2 a c\xc3\xa0rrec de Gearbox el 2001. Aquesta versi\xc3\xb3 va tenir un canvi important en terme de model de personatges,\xc2\xa0 armes, nivells m\xc3\xa9s avan\xc3\xa7ats i extensos i m\xc3\xa9s geometria general en els mapes. Tamb\xc3\xa9 es va afegir un mode head-to-head i una co-expansi\xc3\xb3 anomenada Half-Life: Decay que permet als jugadors controlar dues cient\xc3\xadfiques, la Dra. Cross i la Dra. Green a Black Mesa. Una altra caracter\xc3\xadstica important \xc3\xa9s que permet als jugadors utilitzar un ratol\xc3\xad i un teclat USB, una caracter\xc3\xadstica que mai s\xe2\x80\x99havia provat a la consola. Les versions de Sega Dreamcast i Apple Macintosh van ser completades, per\xc3\xb2 mai van ser publicades. _NEWLINE_L\'edici\xc3\xb3 de Dreamcast finalment va ser llan\xc3\xa7ada per Internet. Gearbox Software estava interessat a realitzar una versi\xc3\xb3 per Sega Dreamcast sota un contracte de Valve i el seu editor aleshores, Sierra On-Line a finals del 2000. A l\'European Computer Trade Show de l\'any 2000, un fragment del joc era jugable a la parada de l\'editor, i els desenvolupadors Randy Pitchford i Brian Martel eren all\xc3\xa0 per ressaltar-lo i participar en entrevistes de la premsa. La versi\xc3\xb3 Dreamcast renovava els gr\xc3\xa0fics amb el doble de pol\xc3\xadgons que els models originals. Igual que Opposing Force per PC i Decay per PS2, la versi\xc3\xb3 Dreamcast havia de tenir la seva expansi\xc3\xb3 exclusiva, Blue Shift. Tot i aix\xc3\xad, malgrat que nom\xc3\xa9s faltaven setmanes per la versi\xc3\xb3 definitiva, mai no es va arribar a publicar; Sierra va anunciar que Half-Life per Dreamcast s\xe2\x80\x99havia cancel\xc2\xb7lat. Tot i que mai no va ser publicada oficialment, la versi\xc3\xb3 de Dreamcast va ser publicada a trav\xc3\xa9s d\'Internet. Aquell any Sierra On-Line va mostrar una versi\xc3\xb3 per PlayStation 2 a l\'E3 de 2001. Aquesta versi\xc3\xb3 va ser publicada als Estats Units a finals d\'octubre del mateix any, seguit d\'una publicaci\xc3\xb3 a Europa un mes despr\xc3\xa9s. Gaireb\xc3\xa9 al mateix temps, Half-Life: Blue Shift, que havia de ser l\xe2\x80\x99expansi\xc3\xb3 exclusiva de Dreamcast, va ser publicada per PC com la segona expansi\xc3\xb3 de Half-Life._NEWLINE_El 2 de gener de 2013, Valve va publicar oficialment la seva versi\xc3\xb3 per a Linux, disponible a Steam. El 25 de gener de 2013, es va publicar una versi\xc3\xb3 del joc per a OS X a Steam, tot i que mai no es va anunciar oficialment ni s\xe2\x80\x99ha mencionat mai a la botiga de jocs de Steam.\n_START_SECTION_\nSeq\xc3\xbceles\n_START_PARAGRAPH_\nLa seq\xc3\xbcela, Half-Life 2, era nom\xc3\xa9s un rumor fins que es va revelar finalment a l\'E3, el maig de 2003, el qual va comen\xc3\xa7ar una campanya de propaganda del joc. El jugador torna a controlar a Gordon Freeman, aquesta vegada molts anys despr\xc3\xa9s de l\'incident de Black Mesa a "Ciutat 17", situada a l\'Europa de l\'Est on hem de lluitar com un membre de la rebel\xc2\xb7li\xc3\xb3 contra un r\xc3\xa8gim alien\xc3\xadgena. Despr\xc3\xa9s d\'una s\xc3\xa8rie de controv\xc3\xa8rsies i retards, Half-Life 2 va ser llan\xc3\xa7at el 16 de novembre de 2004._NEWLINE_L\'1 de juny de 2006 Half-Life 2: Episode One va ser llan\xc3\xa7at. \xc3\x89s part d\'un dels tres episodis de la trilogia, de la qual el segon episodi va ser llan\xc3\xa7at el 10 d\'octubre de 2007, com a part de l\'Orange Box. El tercer episodi de la trilogia Half-Life 2 encara no s\xe2\x80\x99ha publicat.\n_START_SECTION_\nRemakes\n_START_PARAGRAPH_\nM\xc3\xa9s tard, Valve va passar Half-Life (va passar a dir-se Half-Life: Source) i Counter-Strike al seu nou motor Source. A Half-Life: Source hi manca el nou contingut del High Definition Pack de Blue Shift.Tot i aix\xc3\xad millora els shaders i d\xc3\xb3na uns efectes d\'aigua m\xc3\xa9s realistes, a m\xc3\xa9s de les caracter\xc3\xadstiques realistes del motor de Half-Life 2. Aquesta versi\xc3\xb3 de Half-Life cont\xc3\xa9 molts dels punts forts del motor Source a m\xc3\xa9s d\'un control m\xc3\xa9s fluid. Tamb\xc3\xa9 es van afegir moltes altres caracter\xc3\xadstiques de Half-Life 2 com lightmaps din\xc3\xa0mics millorats, mapes de v\xc3\xa8rtexs, ragdolls (proc\xc3\xa9s d\xe2\x80\x99animaci\xc3\xb3 de les morts de personatges), un sistema de mapa d\xe2\x80\x99ombres amb una resoluci\xc3\xb3 m\xc3\xa9s alta i m\xc3\xa9s clara, mapes de textura especular i mapes normals, aix\xc3\xad com ombres suaus renderitzades per a textures que podem trobar al motor Source de Half-Life 2 i mapes skybox 3D en lloc dels cels creats a partir d\xe2\x80\x99antics mapes de bits prerrenderitzats de 16 bits en color. El remake de Half-Life gaudeix de molts dels punts forts gr\xc3\xa0fics del motor Source i tamb\xc3\xa9 controla punts febles que s\xe2\x80\x99havien apuntat. Algunes actualitzacions posteriors van afegir opcions de camp de visi\xc3\xb3, suport per OS X i Linux, un pack de textures en alta definici\xc3\xb3 opcional, entre altres millores. Half-Life: Source est\xc3\xa0 disponible amb edicions especials de Half-Life 2 o a trav\xc3\xa9s de Steam._NEWLINE_Half-Life: Source ha estat criticat per no utilitzar totalment moltes de les caracter\xc3\xadstiques del motor Source trobades a Half-Life 2, ja que encara utilitza les textures i els models del joc original. A causa d\xe2\x80\x99aix\xc3\xb2, es va publicar un mod remake third-party anomenat Black Mesa, desenvolupat per un equip de fans de Half-Life al llarg dels \xc3\xbaltims anys (encara que avui dia est\xc3\xa0 disponible com a early access mentre s\'acaben els \xc3\xbaltims cap\xc3\xadtols del joc).\n_START_SECTION_\nMods Third-party\n_START_PARAGRAPH_\nDes de la seva publicaci\xc3\xb3 el 1998, va tenir molt suport des d\'empreses desenvolupadores de jocs independents, degut al suport i l\'encoratjament des de Valve Software. Worldcraft, el dissenyador de nivells utilitzat durant el desenvolupament del joc, va ser incl\xc3\xb2s en el software del joc. Valve tamb\xc3\xa9 va realitzar un Software Development kit, permetent als jugadors de modificar el joc i crear mods. Les dues eines van ser considerablement actualitzades amb el llan\xc3\xa7ament del peda\xc3\xa7 de la versi\xc3\xb3 1.1.0.0. Moltes eines de suport (incloent editors de textures, editors de models i editors de nivells rivals com QuArK) van ser creats o actualitzats per treballar amb Half-Life._NEWLINE_Es va publicar un SDK per Half-Life i va ser utilitzat per crear molts mods multijugador com Counter-Strike. O altres mods multijugador incloent Team Fortress Classic (TFC), Day of Defeat, Deathmatch Classic (DMC), Action Half-Life, Firearms, Science and Industry, The Specialists i Natural Selection. TFC i DMC es van desenvolupar sota control de Valve Software. Counter-Strike i Day Of Defeat\xc2\xa0van comen\xc3\xa7ar com una creaci\xc3\xb3 de desenvolupadors independents, despr\xc3\xa9s van rebre ajuda de Valve. Fins i tot hi havia un mod creat per un desenvolupador independent anomenat Underworld Bloodline creat per promocionar la pel\xc2\xb7l\xc3\xadcula de Sony Pictures Underworld.\xc2\xa0_NEWLINE_Tamb\xc3\xa9 es van crear molts mods per un jugador, com ara USS Darkstar(1999, una aventura d\'acci\xc3\xb3 futur\xc3\xadstica que explicava la hist\xc3\xb2ria d\'una investigaci\xc3\xb3 zool\xc3\xb2gica a bord d\'una nau espacial), The Xeno Project 1i 2(1999-2005, un mod de dues parts iniciat a Xen que torna a incloure naus espacials), Edge of Darkness(2000, en el qual apareixen molts models de Half-Life que no es van utilitzar), Half-Life: Absolute Redemption(2000, en el qual torna a apar\xc3\xa8ixer Gordon Freeman en quatre missions addicionals i una altra trobada amb G-Man), They Hunger(2000-2001, una trilogia de mods survival horror involucrant zombies) i Poke646(2001, una continuaci\xc3\xb3 de la hist\xc3\xb2ria del Half-Life original amb millors gr\xc3\xa0fics)._NEWLINE_Algunes modificacions de Half-Life finalment han arribat a vendre\'s directament. Counter-Strike va ser el que va tenir m\xc3\xa9s \xc3\xa8xit, s\'ha convertit inesperadament en el joc online m\xc3\xa9s venut fins avui i ha estat publicat en cinc edicions diferents: com a producte individual (2000) com a part del Platinum Pack (2000), versi\xc3\xb3 Xbox (2003), Counter-Strike: Condition Zero(2004) i el nou Counter-Strke: Source\xc2\xa0en el qual funciona amb el motor Source de Half-Life 2. Team Fortress Classic, Day Of Defeat i Gunman Chronicles(2000, un mod futurista amb l\'estil d\'una pel\xc2\xb7l\xc3\xadcula de l\'oest amb \xc3\xa8mfasi en el seu mode per un jugador) tamb\xc3\xa9 van ser publicats com a producte individual.\n_START_SECTION_\nRebuda i llegat\n_START_PARAGRAPH_\nLa rebuda del p\xc3\xbablic de Half-Life va ser aclaparadorament positiva en termes de reviews, elogis i vendes. Fins al 2007, es van vendre m\xc3\xa9s de 8 milions de c\xc3\xb2pies, fent-lo el joc d\'acci\xc3\xb3 en primera persona per PC m\xc3\xa9s venut de tots els temps._NEWLINE_Half-Life va ser aclamat per les cr\xc3\xadtiques, guanyant una puntuaci\xc3\xb3 d\'un 96% en la col\xc2\xb7lecci\xc3\xb3 de reviews del web Metacritic. IGN el va descriure com "el joc d\'acci\xc3\xb3 en primera persona per un jugador definitiu". IGN tamb\xc3\xa9 es va referir al joc com un dels videojocs m\xc3\xa9s influents. Gamespot va afirmar que era " el m\xc3\xa9s proper a revolucionar el g\xc3\xa8nere que mai s\'hagu\xc3\xa9s vist". Gamespot va col\xc2\xb7locar a Half-Life en la seva llista de "Millor joc de Tots els Temps" el maig de 2007. El 2004, Gamespy va celebrar una Lluita de T\xc3\xadtols, en la qual els lectors votaven quin creien que era "el millor joc de tots els temps", i Half-Life va ser el guanyador absolut de l\'enquesta. El 2001 i el 2005, PC Gamer va publicar una llista "TOP 50 dels millors jocs de tots els temps", i Half-Life va ser el n\xc3\xbamero u els dos anys. La popularitat de la saga Half-Life va donar lloc a diferents productes i col\xc2\xb7leccionables. Valve va oferir productes relacionats amb Half-Life, com un vortigaunt de peluix, un headcrab de peluix, p\xc3\xb2sters, roba i alfombretes pel ratol\xc3\xad._NEWLINE_Molts cr\xc3\xadtics van dir que la capacitat que t\xc3\xa9 el joc d\xe2\x80\x99immergir el jugador era revolucion\xc3\xa0ria. Allgame va dir "no es veu cada dia un joc que revoluciona tot un g\xc3\xa8nere, per\xc3\xb2 Half-Life ha fet exactament aix\xc3\xb2". Hot Games va comentar el realisme del joc i com a l\xe2\x80\x99escenari "tot se suma per crear una experi\xc3\xa8ncia de joc totalment immersiva que fa que qualsevol altra cosa es vegi mal feta en comparaci\xc3\xb3"_NEWLINE_Tot i els elogis que ha rebut el joc, tamb\xc3\xa9 ha tingut algunes cr\xc3\xadtiques negatives. The Electric Playground va dir que Half-Life era "una experi\xc3\xa8ncia d\xe2\x80\x99entreteniment immersiva i captivadora", per\xc3\xb2 va dir que aix\xc3\xb2 nom\xc3\xa9s es mantenia durant la primera part del joc, explicant que "arribava al punt culminant massa aviat"._NEWLINE_Els Guinness World Records van atorgar a Half-Life el r\xc3\xa8cord mundial al Videojoc d\xe2\x80\x99Acci\xc3\xb3 en Primera Persona m\xc3\xa9s ben Venut de Tots els Temps (PC) al Guinness World Records: Gamers Edition de 2008.'